L-ismijiet tal-annimali kemm-il darba jintużaw biex jirreferu għal xi oġġett. Ngħidu aħna, bl-Ingliż: mouse hu ġurdien u għodda biex iċċaqlaq il-cursor tal-kompjuter; snake hu serp u għodda tal-plumbing; bug hu insett u difett f'sistema kompjuterizzata. L-istess bil-Malti. Dawn huma ħames oġġetti li, għal raġuni jew oħra, inxebbhuhom mal-annimali. Il-kelb hu tip ta' spanner, bl-Ingliż jissejjaħ shifting spanner jew adjustable spanner . Aktarx jismu hekk għax miftuħ ikun qisu ħalq ta' kelb. Barra minn hekk, il-kelb hu ħadida milwija f'pistola, azzarin jew xi arma tan-nar oħra, li togħla u tinżel, u li trid tfaqqagħha biex tispara. Bl-Ingliż cock . Hemm aħna, annimal ieħor! ħanżira Il-ħanżira hi plakka li magħha tista' tqabbad aktar minn apparat elettroniku wieħed, bl-Ingliż multiple plug , multi-outlet , eċċ. Ix-xebh din id-darba hu ma' ħanżira li titma' ħafna qżieqeż f'salt. Din il-kelma tintuża għal oġġetti oħrajn, bħall-kuntrabaxx u parti mill-dgħajsa tal-qlugħ li magħha jdawru l-ħbula. Il-ħanżira x'kelma dik. Tibdiex tqarras wiċċek. Kulma hi bħal rota f'xi karozzi b'magna petrol, bl-Ingliż rotor arm . Tkun żgħira u sewda, u naħseb għalhekk laqqmuha l-wirdiena. Il-pappagall hu martell li bih taqla' l-imsiemer li jkunu mdaħħlin sew f'xi injama, kif ukoll ħadida b'tarf minnhom milwi bħal munqar ta' pappagall, li biha l-ħallelin jiżgassaw is-serraturi, eċċ. Bl-Ingliż tissejjaħ crowbar . Anki huma, ma' għasfur ixebbhuha. żiemel Dan jintuża għal ħafna oġġetti, fosthom pedina fil-logħba taċ-ċess li jkollha għamla ta' ras iż-żiemel, bl-Ingliż knight ; trakk li bih tirmonka vettura oħra; bħal virga li magħha ddendel xugaman fil-kamra tal-banju; u l-manxar tal-ħwejjeġ li bl-Ingliż għandu ħafna ismijiet: clothes rack jew appuntu horse , clothes horse u drying horse . U bħalhom hemm oħrajn. Ngħidu aħna, id- dubbiena hi dik it-troffa xagħar irqiqa li xi rġiel iħalluha tikber taħt ix-xoffa t'isfel; bl-Ingliż soul patch . I l- farfett hu skorfina b'par ġwenħajn, bl-Ingliż butterfly nut jew wing nut , kif ukoll l-isprinkler tat-tisqija. L-annimali ġieli jintużaw għal xi parti minn ġisimna, bħall- fenka li f'xi rħula (eż. il-Mellieħa) tintuża għall-pexxun inkella l- qarnita , għamla ta' tumur beninn li jista' jitrabba fl-għajnejn, fl-imnieħer, fl-utru, u l-bqija; polyp bl-Ingliż. U nibqgħu sejrin hekk. Għax dak hu s-seħer tal-lingwa: li xxebbah ħaġa m'oħra u ssawwar metafori li, għax jintużaw spiss, bilkemm nintebħu bihom.
5 annimali li saru oġġett